KIRJALLINEN KYSYMYS E-2145/01 esittäjä(t): Jeffrey Titford (EDD) komissiolle. Julkisten kirjastojen tuki.



Virallinen lehti nro 040 E , 14/02/2002 s. 0201 - 0202



KIRJALLINEN KYSYMYS E-2145/01 esittäjä(t): Jeffrey Titford (EDD) komissiolle (18. heinäkuuta 2001) Aihe: Julkisten kirjastojen tuki 1. Onko komissio tietoinen siitä, että Euroopan unioni on osallisena kilpailunvastaisessa kauppatilanteessa, koska se on antanut vain yhdelle kauppaedustajalle Yhdistyneessä kuningaskunnassa luvan toimittaa jakeluun sen kirjallisuutta, nimittäin TSO:lle (The Stationery Office)? 2. Onko se tietoinen siitä, että se on luonut monopolitilanteen antamalla luvan vain yhdelle edustajalle (TSO:lle) ja että tämä edustaja on ainoa mekanismi, jonka kautta Yhdistyneen kuningaskunnan kirjastot voivat vaatia julkisten kirjastojen tukea? 3. Onko se tietoinen siitä, että Yhdistyneen kuningaskunnan hallituksen julkaisut ja niille maksettava julkisten kirjastojen tuki ovat huomattavasti vapaammin saatavilla? 4. Mitä toimia komissio ehdottaa toteuttavansa purkaakseen kilpailunvastaisen tilanteen, jonka se on luonut oman kirjallisuutensa myynnissä ja jakelussa? Viviane Redingin komission puolesta antama vastaus (24. lokakuuta 2001) 1. Komissio ja muut yhteisöjen toimielimet sekä erillisvirastot myyvät julkaisujaan ja muita tietopalveluitaan (tietokannat, asiakirjojen toimitus jne.) myyntiverkoston kautta. Tätä verkostoa johtaa Euroopan yhteisöjen virallisten julkaisujen toimisto (EUR-OP). Myyntiedustajilla on sopimus, joka antaa niille oikeudet myydä julkaisuja ja/tai muita palveluja yksinoikeudetta kenelle tahansa, missä tahansa. Myyntiedustajaksi haluava yritys voi tehdä sopimuksen EUR-OP:n kanssa. Jäsenvaltioissa on tällä hetkellä yli 60 myyntiedustajaa, joista 19 myy ainoastaan painettuja julkaisuja. Yhdistyneessä kuningaskunnassa on kuusi myyntiedustajaa: yksi myy kirjoja ja sähköisiä tuotteita, yksi toimii tietokantojen välittäjänä, yksi toimittaa asiakirjoja, ja kolme myy ainoastaan sähköisiä tuotteita. EUR-OP myy tuotteitaan myös suoraan Internetin kautta (http//online.eur-op.eu.int). EUR-OP:n myymät julkaisut ovat erikoisjulkaisuja, ja niiden painos on pieni. Kysytyimmät julkaisut saavuttavat 1 000-1 500 englanninkielisen kappaleen myynnin, mutta tavallisesti myyntimäärät on huomattavasti pienempiä. Suurimmalle osalle myyntiedustajista EUR-OP:n julkaisujen myynnistä saatu voitto on vain murto-osa niiden koko liiketoiminnasta. Se, että joissain jäsenvaltioissa vain yksi yritys myy yhteisön painettuja julkaisuja, on siten seurausta markkinatilanteesta eikä mistään erityisestä markkinointipolitiikasta. 2. Kuten edellä esitettiin, ei EUR-OP:n toimintatapoihin kuulu yhteistyökumppaneiden määrän rajoittaminen. Komission vastuualaan eivät kuulu kansallisten yleisten kirjastojen tukijärjestelmät ja niihin liittyvät ehdot. 3. Toimielimet toimittavat kaikki tai osan julkaisuistaan EUR-OP:n kautta maksutta seuraaville verkostoille: Eurotietokeskuksille, Euroopan unionin tallekirjastoille, Eurooppa-tiedon palvelupisteille, Euroopan tietokeskuksille, maaseudun kehittämiskeskuksille, kestävän kehityksen kaupunkifoorumeille, eurokirjastoille ja euroneuvontakeskuksille. Yhdistyneessä kuningaskunnassa näihin verkostoihin on yhteydessä yhteensä 322 järjestöä ja 212 yleistä kirjastoa kuuluu eurokirjastojen verkostoon. Komissiolla ei ole mahdollisuutta arvioida, millainen tämä toimintatapa on verrattuna Yhdistyneen kuningaskunnan hallituksen politiikkaan omien julkaisujensa tukemisen osalta. 4. Edellä mainitut seikat huomioon ottaen on selvää, että komissio ei ole rajoittanut kilpailua julkaisujensa ja tietopalveluidensa myynnissä ja jakelussa.